KIRJALLINEN KYSYMYS E-2088/00

esittäjä(t): Gorka Knörr Borràs (Verts/ALE) komissiolle

(28. kesäkuuta 2000)

Aihe: Vammaiset ja lentoliikenne

EY:n perustamissopimuksen 13 artiklan mukaisesti syrjintää voidaan torjua myös yhteisön tasolla. Komission 25. marraskuuta hyväksymässä kokonaisvaltaisessa syrjinnän vastaisessa toimenpidepaketissa ei ole yhtään konkreettista toimenpidettä vammaisten syrjinnän estämiseksi lentoliikenteessä, kuten ei myöskään ehdotuksessa neuvoston päätökseksi, jolla perustetaan syrjinnän torjumista koskeva yhteisön toimintaohjelma vuosiksi (20012006) KOM(1999) 567 lopullinen. Komission tiedonannossa Esteetön Eurooppa vammaisille (KOM(2000) 284) tätä ongelmaa käsitellään jonkin verran: siinä myönnetään, että nykyään lentokentiltä puuttuvat vammaisille tarkoitetut laitteet ja palvelut ja että lennolle pääsy evätään vammaisilta hyvin usein. Komissio on sitoutunut tarkastelemaan tarvittavia toimia lentoliikenteen matkustajien oikeuksia koskevan politiikan alalla, mukaanlukien hyvän käytännön mallien edistäminen.

Mihin konkreettisiin toimiin komissio aikoo ryhtyä tässä asiassa? Eikö tässä kysymyksessä ole komission mielestä yhteisön tasolla melkoinen oikeudellinen tyhjiö? Mitä lentoliikenteen helppopääsyisyyttä edistäviä hankkeita ollaan suunnittelemassa tai toteuttamassa? Entä mitä lentoliikennettä koskevia hankkeita on toteutettu tutkimuksen viidennen puiteohjelman vammaisia koskevien tutkimusten toimintalinjassa?

Loyola de Palacion komission puolesta antama vastaus

(13. syyskuuta 2000)

Kuten parlamentin jäsenen tarkoittamassa tiedonannossa Esteetön Eurooppa vammaisille todetaan, komissio antoi 21. kesäkuuta 2000 tiedonannon lentomatkustajien suojasta

Euroopan unionissa(1). Siinä komissio muistuttaa, että vaikka lentoliikenne onkin vammaisten kohtelussa muita liikennemuotoja edellä, edistysaskeleita voidaan vieläkin ottaa.

Komissio aikoo tehdä säädösehdotuksia taatakseen vammaisten lentomatkustajien oikeudet, joita ovat esimerkiksi ilmainen avustuspalvelu lentokoneen ja lentoterminaalin välillä, erikoisapu, jos matkustajalta evätään pääsy lennolle tai jos lento viivästyy taikka peruuntuu sekä täysi korvausvastuu pyörätuolien katoamisesta tai vaurioitumisesta. Se ehdottaa lisäksi, että ilmaturvallisuusviranomaiset pohtisivat koneeseen pääsyä koskevia objektiivisia sääntöjä, jotta vammaiset matkustajat voivat olla varmoja matkansa toteutumisesta suunnitelmien mukaan, jos heidän lippunsa on vahvistettu vammaisuus huomioon ottaen.

Lainsäädännöllä ei kuitenkaan voida kattaa kaikkia seikkoja ja usein vapaaehtoisilla toimilla saavutetaan parempia tuloksia. Siksi komissio kannustaa lentoyhtiöitä ja lentokenttiä laatimaan käyttäjille palveluoppaita, joissa olisi muiden muassa vammaisia matkustajia koskevien hyvien toimintatapojen yleiset sovellusohjeet.

Kaikki nämä aloitteet edellyttävät tarkkaa valmistelutyötä, ja komissio aikoo kuulla asianomaisia tahoja. Tätä varten on jo luotu yhteydet vammaisia matkustajia edustaviin eurooppalaisiin järjestöihin.

Ilmaliikennettä koskevien hankkeiden yhteisörahoitukseen käytetään erityisiä varoja, kuten koheesiorahastojen varoja tai Euroopan laajuisia verkkoja koskevan budjettikohdan määrärahoja. Ne ovat merkittäviä laajennettaessa ja parannettaessa lentokenttien infrastruktuuria. Vaikka tämä ei koske nimenomaan vammaisten matkustajien liikkumismahdollisuuksia, hankkeiden on oltava asiaan sovellettavan lainsäädännön mukaisia.

Viidennessä puiteohjelmassa on erityisohjelman Elämänlaatu ja luonnonvarojen hoitaminen toimintakohta Vammaisiin liittyvä tutkimus, johon voidaan ehdottaa asiaa koskevia tutkimushankkeita. Lisäksi tietoyhteiskunnan tekniikkaa koskevassa toimessa käsitellään sitä, miten erityistarpeita omaavat ihmiset, kuten vanhukset ja vammaiset, voivat käyttää tietotekniikan verkkoja, tuotteita ja palveluja. Vaikka tämä ei liity suoranaisesti lentoliikenteeseen, tulokset voivat hyödyttää vanhuksia ja vammaisia välillisesti, esimerkiksi tarjoamalla tietoa paikallisten liikennejärjestelmien käyttömahdollisuuksista (Turtle-hanke).

(1) KOM(2000) 365 lopullinen.